五月十七夜大雨歌
作者：文天祥
朝代：宋

paragraphs: 去年五月望，流水滿一房。
今年後三夕，大雨復沒床。
我辭江海來，中原路茫茫。
舟楫不復見，車馬馳康莊。
矧居圜土中，得水猶得漿。
忽如巨石浸，倉卒殊徬徨。
明星尚未啟，大風方發狂。
叫呼人不譍，宛轉水中央。
壁下有水穴，群鼠走踉蹡。
或如魚潑剌，墊溺無所藏。
周身莫如物，患至不得防。
業爲世間人，何處逃禍殃。
朝來闢溝道，宛如决陂塘。
盡室泥濘塗，化爲糜爛場。
炎蒸迫其上，臭腐薰其傍。
惡氣所侵薄，疫癘何可當。
楚囚欲何之，寢食此一方。
羈棲無復望，坐待仆且僵。
乾坤莽空闊，何爲此凉凉。
達人識義命，此事關綱常。
萬物方焦枯，皇皇禱穹蒼。
上帝實好生，夜半下龍章。
但願天下人，家家足稻粱。
我命渾小事，我死庸何傷。